‘Veediewe’ vas danksy GPF-lidFoto: SAPD Twee vermeende veediewe is Sondagoggend danksy ŉ oplettende lid van die plaaslike gemeenskapspolisiëringsforum (GPF) naby Phokeng in Noordwes vasgetrek. Brig. Sabata Mokgwabone, woordvoerder van die polisie, het gesê ŉ GPF-lid het in die vroeë oggendure ŉ verdagte bakkie met ŉ kap in die Boshoek-omgewing opgemerk. Hy het die polisie in kennis gestel en hulle het die inligting opgevolg en die bakkie voorgekeer. Agterin die bakkie het polisie 16 boerbokke ter waarde van ongeveer R20 000 gevind. Twee verdagtes, onderskeidelik 28 en 35 jaar oud, is in hegtenis geneem. “Die bokke is later positief geëien deur die dankbare eienaar wat in die Moruleng-nedersetting woon,” het Mokgwabone gesê. Hy het gesê ŉ voorlopige ondersoek het daarop gedui dat die verdagtes met ander sake van veediefstal verbind word. Die verdagtes sal Maandag in die Bafokeng-landdroshof in Tlhabane verskyn.